
Бүген Казанда «Чулпан» (Җиңү проспекты, 48а) яңа мәдәни үзәк ачылды. Тантаналы чарада Татарстан Республикасы Президенты Рөстәм Миңнеханов һәм Казан мэры Илсур Метшин катнашты.

Бина 1992 елда кинотеатр буларак төзелгән. Өч елдан соң ул мәдәни үзәк итеп үзгәртелә. Масштаблы реконструкция узган елның апрелендә башланды. Төзелеш-монтаж эшләре тәмамланганнан соң, мәдәният үзәгендә уңайлы һәм заманча репетиция зоналары барлыкка килгән, кирәкле җиһазлар белән җиһазландырылган, 450 кешегә исәпләнгән заманча тамаша залы, идәндә махсус амортизация өслеге булган 4 хореография сыйныфы һәм башкалар бар.

Рөстәм Миңнеханов яңартылган үзәк бүлмәләрен карап чыкты һәм башкарылган эшләрнең сыйфатын югары бәяләде. «Әлеге мәдәни үзәкне ачу ТАССР оешуга 100 ел тулуга багышланган. Объектны реконструкцияләүдән тыш, якындагы территорияне төзекләндерүгә аерым игътибар бирелде. Бу үзәк җирле халыкның яраткан ял итү урынына әверелер, ә иҗат коллективлары безне үз чыгышлары белән куандырыр дип ышанам», - дип билгеләп үтте ТР Президенты.

Элек мәдәни үзәктә 2 репетиция залы гына булган иде, биредә 350 кеше шөгыльлгән. Реконструкциядән соң учреждениенең үткәрү сәләте ике тапкыр – 700 кешегә кадәр артты.

Аннары Рөстәм Миңнеханов Идел буе районының «Чулпан» үзәге белән янәшә урнашкан Яңа ел мәйданчыгын карады. Татарстан Президенты казанлыларны якынлашып килүче 2021 ел белән котлады һәм яңа объектларга сакчыл карарга өндәде. «Быел без Казанда берничә яңа мәдәният объектын ачтык. Без аларның барысына да халык арасында ихтыяҗ булуына бик шат", - дип өстәде Татарстан Президенты.
Рөстәм Миңнеханов Казанда яңа «Чулпан» мәдәни үзәген ачты